
REFERAT


În conformitate cu prevederile OUG nr. 195/2005 privind protecţia mediului, modificată, completată şi aprobată prin LEGEA nr. 265/2006, art. 70, autorităţile administraţiei publice locale au obligaţia de a îmbunătăţi microclimatul localităţilor, prin amenajarea şi întreţinerea izvoarelor şi a luciilor de apă din interiorul şi din zonele limitrofe acestora, de refacere peisagistică şi ecologică a zonelor deteriorate. 

În acest sens Primăria Municipiului Timişoara a întocmit în perioada 27 ianuarie 2010 - 29 martie 2010 Studiul de fezabilitate privind „Reconstrucţia ecologică a bălţii de pe strada Lămâiţa, Timişoara”. 

Balta Lămâiţei este situată în municipiul Timişoara, aparţinând domeniului public, în cartierul Freidorf, fiind înconjurată de locuinţe şi încadrată de străzile Lămâiţei, E. Cuteanu şi I. Slavici. Deşi există certitudinea că locul este “viu” prin viaţa pe care o adăposteşte şi o întreţine - floră şi faună specifică (sălcii, stufăriş, arbuşti, peşti, broaşte etc.), balta a fost supusă unor severe presiuni antropice (depozitări necontrolate de resturi menajere şi deşeuri inerte, deversări accidentale de poluanţi lichizi – hidrocarburi, solvenţi, uleiuri, dejecţii), care au condus, în timp, la o degradare avansată a calităţii microclimatului specific unei zone umede.


Studiul de Fezabilitate pentru reconstrucţia ecologică a bălţii a fost realizat de SC SUBCONTROL SRL pentru suma de  44.450 lei plus TVA, valoarea investiţiei fiind 2.779.849,00 lei (TVA inclus). Documentaţia este în conformitate cu HG 28/2008, primind aviz favorabil al Comisiei Tehnico–Economice nr. 109/01.06.2010.


Terenul supus studiului prezentului proiect este în suprafaţă tabulară de 10.425 mp, din care supus amenajării peisagere şi reconstrucţiei ecologice va fi de 9893 mp, diferenţa fiind păstrată în stadiul său actual până la executarea drumului propus prin Planul Urbanistic de Detaliu aprobat de Consiliul Local.

PROPUNEM:

Având în vedere starea actuală a bălţii şi a spaţiului verde aferent, propunem Comisiilor de specialitate ale Consiliului Local al Municipiului Timişoara aprobarea Studiului de Fezabilitate pentru „Reconstrucţia ecologică a bălţii de pe strada Lămâiţa, Timişoara”, valoarea investiţiei fiind 2.779.849,00 lei (TVA inclus), conform Devizului General întocmit de SC SUBCONTROL SRL.
VICEPRIMAR
ADRIAN ORZA
DIRECTOR DIRECŢIA DE MEDIU

                              ŞEF SERVICIU ADMINISTRARE MEDIU

   VASILE CIUPA




              
CĂLIN VICTOR  FIAT
ŞEF BIROU ECOLOGIE URBANĂ



                                   CONSILIER


EUGENIA PANITI                                                                                FABIOLA PAULA TĂNASĂ
Red./Dact. F.P.T









                         Cod F P53-01, Ver. 1
